Բազմաթիւ են օրինակները այն լուռ մեղսակցութեան, որ կը ջանայ իր ծխածածկոյթին ներքեւ չբացայայտել իրականութիւնը հայ ժողովուրդի իրաւական պահանջատիրութեան: Արդարեւ, 100-ամեակէ մը ի վեր օտարազգի քաղաքական գործիչներ կան, որոնք տակաւին անգիտակ են կամ կը ձեւացնեն, թէ հայ ժողովուրդի ներկայութիւնը Օսմանեան կայսրութեան սահմաններէն ներս, ուրկէ՞ եւ ինչպէ՞ս յայտնուած է: Ու հաւատք ընծայելով նենգափոխուած թրքական «պատմաշինութեան», հայկական բարձրաւանդակի շուրջ 400 հազար քռ. քլմ. մեր հայրենի բնօրրանին ինքնութիւնը կը մոռնան եւ արեւմտահայ զանգուածին ընդվզումը կ'որակեն «քաղաքացիական անհաւատարմութիւն եւ անհնազանդութիւն»: